Demjata

Demjata je obec na Slovensku v  Prešovskom samosprávnom kraji, konkrétne v okrese Prešov. 

 Polohopis 
Obec sa nachádza 19 km od krajského mesta Prešov, metropoly Šariša. 

V západnej časti katastrálneho územia obce sa nachádza prírodná rezervácia vápenné Demjatské kopce nazývané  Vápenníky. Obcou preteká  rieka Sekčov a menší potok. Cez obec prechádza frekventované cestné aj vlakové spojenie Prešov - Bardejov.

 Kultúra a zaujímavosti 

 Prvá písomná zmienka 
Demjata sa prvýkrát spomína v knihe Monumenta Vaticana Hungariae kde sa uvádza kňaz Matej (Mathias) de Mata, ktorý tu pôsobil v roku 1332.

 Pamiatky 
 Hámošov kaštieľ, dvojpodlažná renesančná stavba na pôdoryse štvorca s vnútorným nádvorím, z druhej polovice 16. storočia. Úpravami, ktoré mu dali súčasnú podobu prešiel v rokoch 1640 – 1642. Použitá bola aj časť hmoty staršej stredovekej stavby v západnej časti pôdorysu kaštieľa. V rokoch 1752 – 1754 prešiel barokovými úpravami. Obnovou prešiel po roku 1980. V súčasnosti je však opustený a chátra. Na prízemí sa nachádzajú renesančné klenby, poschodie je zaklenuté pruskými klenbami. Fasády kaštieľa sú členené oknami s nadokennými rímsovými frontónmi. Severnému priečeliu dominuje dynamický barokový portál z roku 1754 so semgmentovým záklenkom s volútami. Nad ním je umiestnené kazulové okno, po bokoch lemované konvexne vydutými arkiermi.  V atike priečelia je rad strieľní a zuborez.

 Šemšeiovský kaštieľ, dvojpodlažná trojtraktová pôvodne renesančná stavba na pôdoryse obdĺžnika, z prvej polovice 17. storočia.  V roku 1736 bol barokovo prestavaný. V roku 1979 prešiel obnovou. V súčasnosti tu sídli obecný úrad. Interiér je zaklenutý renesančnými klenbami. Fasády kaštieľa sú hladké, časť okien parteru má nadokenné rímsové frontóny. Vstupný portál je barokový s vročením 1751, umiestnený do dekoratívnej niky lemovanej pilastrami a segmentovým záklenkom s reliéfnou mušľou. Strecha kaštieľa je manzardová.

 Rímskokatolícky Kostol sv. Jána Krstiteľa, jednoloďová baroková stavba s polkruhovým ukončením presbytéria a predstavanou vežou, z roku 1774.  Obnovou prešiel v roku 1929. Interiér je zaklenutý pruskými klenbami. Nachádza sa tu hlavný oltár z druhej polovice 19. storočia.  Fasády s nárožným zaoblením sú členené lizénami a oknami s polkruhovým záklenkom. Veža s nárožným zaoblením je členená kordónovou rímsou, pilastrami a ukončená korunnou rímsou s terčíkom a ihlancovou helmicou.

 Šport 
FK Demjata (Futbalový klub Demjata) je futbalový klub pôsobiaci v obci. Bol založený v roku 1952. Štadión klubu má kapacitu 350 ľudí na sedenie. V roku 2020 hrá FK Demjata IV. ligu Sever VsFZ. Okrem seniorského má klub i žiacky a dorastenecký tím.

V obci pôsobí dobrovoľný hasičský zbor, ktorého členovia úspešne reprezentujú obec v hasičských súťažiach v okrese.

 Osobnosti obce 
 Rodáci 
 Stanislav Šesták (* 1982), futbalista

 Referencie 

 Iné projekty 


 Externé odkazy 



Kategória:Obce okresu Prešov